[pic] | EUROPA-KOMMISSIONEN |

Bruxelles, den 2.12.2010

KOM(2010) 707 endelig

2010/0344 (NLE)

Forslag til

RÅDETS GENNEMFØRELSESAFGØRELSE

om ændring af beslutning 2007/884/EF om bemyndigelse af Det Forenede Kongerige til fortsat at anvende en foranstaltning, der fraviger artikel 26, stk. 1, litra a), og artikel 168 og 169 i direktiv 2006/112/EF om det fælles merværdiafgiftssystem

BEGRUNDELSE

1. BAGGRUND FOR FORSLAGET

Begrundelse og formål

I henhold til artikel 395, stk. 1, i direktiv 2006/112/EF af 28. november 2006 om det fælles merværdiafgiftssystem (herefter "momsdirektivet") kan Rådet, der træffer enstemmig beslutning på forslag af Kommissionen, bemyndige en medlemsstat til at anvende særlige foranstaltninger, der fraviger direktivets bestemmelser, for at forenkle proceduren for opkrævning af moms eller forhindre visse former for skatteunddragelse.

Ved brev registreret af Kommissionens Generalsekretariat den 22. juli 2010 anmodede Det Forenede Kongerige om bemyndigelse til fortsat at anvende en fravigelse vedrørende retten til fradrage moms af leje eller leasing af motorkøretøjer, som også anvendes til private formål, der for sidste gang blev ydet ved Rådets beslutning 2007/884/EF[1]. I overensstemmelse med artikel 395, stk. 2, i direktiv 2006/112/EF underrettede Kommissionen ved brev af 12. oktober 2010 de øvrige medlemsstater om Det Forenede Kongeriges anmodning. Ved brev af 15. oktober 2010 underrettede Kommissionen Det Forenede Kongerige om, at den rådede over alle de oplysninger, den fandt nødvendige for at kunne vurdere anmodningen.

Generel baggrund

Ovennævnte rådsbeslutning bemyndigede Det Forenede Kongerige til at anvende en begrænsning af fradragsretten til 50 % af det opkrævede momsbeløb ved leje eller leasing af køretøjer, som momspligtige anvender til både erhvervsmæssige og private formål. Samtidig skulle momspligtige personers brug af sådanne lejede eller leasede biler ikke betragtes som tjenesteydelser mod vederlag. Med denne fravigelse fjernes behovet for, at lejeren eller leasingtageren fører detaljerede regnskaber over privat kørsel for hver af disse biler og fører momsregnskab for den private benyttelse. Fravigelsen skal derfor egentlig betragtes som en forenkling og udløber den 31. december 2010.

Fravigelser indrømmes normalt for en begrænset periode, så det kan vurderes, om den særlige foranstaltning er hensigtsmæssig og effektiv. Af de oplysninger, som Det Forenede Kongerige har fremsendt, fremgår det, at fordelingen mellem erhvervsmæssig (50 %) og privat (50 %) brug (eller enhver anden ikkeerhvervsmæssig brug, jf. artikel 26, stk. 1, litra a), i direktiv 2006/112/EF) fortsat afspejler momspligtiges overordnede erhvervsmæssige og private brug af lejede og leasede biler i Det Forenede Kongerige. Det er derfor hensigtsmæssigt at videreføre fravigelsen.

En videreførelse bør dog være tidsbegrænset, så det kan vurderes, om de betingelser, som fravigelsen er baseret på, fortsat er gyldige. Det foreslås derfor at videreføre fravigelsen til udgangen af 2013 og at anmode Det Forenede Kongerige om at forelægge en rapport senest den 1. april 2013 sammen med en redegørelse for den procentvise begrænsning, hvis medlemsstaten skulle ønske at videreføre foranstaltningen efter 2013. Afgørelsen udløber under alle omstændigheder, hvis der vedtages EU-regler om begrænsninger af fradragsretten inden nævnte slutdato.

Gældende bestemmelser på det område, som forslaget vedrører

I momsdirektivets artikel 176 er det fastsat, at Rådet fastlægger de udgifter, for hvilke moms ikke kan fradrages. Indtil da kan medlemsstaterne opretholde de fravigelser, der var gældende den 1. januar 1979. Der gælder derfor en række "standstill"-bestemmelser om begrænsninger af fradragsretten for motorkøretøjer.

I 2004 fremsatte Kommissionen et forslag[2] med regler om, hvilke kategorier af udgifter der kan gælde begrænsninger af fradragsretten for, men det har endnu ikke været muligt for Rådet at nå til enighed om forslaget.

2. HØRING AF INTERESSEREDE PARTER OG KONSEKVENSANALYSE

Gennemførelsesafgørelsen tilsigter at videreføre en forenklingsforanstaltning, der fjerner behovet for, at en momspligtig skal føre momsregnskaber for privat kørsel i firmabiler, og derfor har en potentielt positiv økonomisk virkning. På grund af det beskedne omfang og den tidsbegrænsede anvendelse vil virkningen dog under alle omstændigheder være begrænset.

3. FORSLAGETS RETLIGE ASPEKTER

Gennemførelsesafgørelsen er baseret på artikel 395 i momsdirektivet 2006/112/EF af 28. november 2006 om det fælles merværdiafgiftssystem.

Forslaget hører under EU-institutionernes enekompetence. Subsidiaritetsprincippet finder derfor ikke anvendelse.

Gennemførelsesafgørelsen vedrører en bemyndigelse, der indrømmes en medlemsstat, som har anmodet herom, og den udgør ikke nogen forpligtelse. Forslaget stemmer derfor overens med proportionalitetsprincippet.

I betragtning af fravigelsens begrænsede omfang står den særlige foranstaltning i rimeligt forhold til det tilsigtede formål.

4. BUDGETMÆSSIGE KONSEKVENSER

Forslaget får ingen konsekvenser for EU's budget.

5. YDERLIGERE OPLYSNINGER

Forslaget inkluderer en "sunset"-klausul.

2010/0344 (NLE)

Forslag til

RÅDETS GENNEMFØRELSESAFGØRELSE

om ændring af beslutning 2007/884/EF om bemyndigelse af Det Forenede Kongerige til fortsat at anvende en foranstaltning, der fraviger artikel 26, stk. 1, litra a), og artikel 168 og 169 i direktiv 2006/112/EF om det fælles merværdiafgiftssystem

RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde,

under henvisning til Rådets direktiv 2006/112/EF af 28. november 2006 om det fælles merværdiafgiftssystem[3], særlig artikel 395, stk. 1,

under henvisning til forslag fra Europa-Kommissionen og

ud fra følgende betragtninger:

1. Ved brev registreret af Kommissionens Generalsekretariat den 22. juli 2010 anmodede Det Forenede Kongerige om bemyndigelse til at forlænge gyldighedsperioden for en fravigelse, så det fortsat kan begrænse en lejers eller leasingtagers ret til at fradrage merværdiafgiften på udgifter til leje eller leasing af en personbil, når denne ikke udelukkende anvendes erhvervsmæssigt.

2. Kommissionen underrettede ved brev af 12. oktober 2010 de øvrige medlemsstater om Det Forenede Kongeriges anmodning. Ved brev af 15. oktober 2010 underrettede Kommissionen Det Forenede Kongerige om, at den rådede over alle de oplysninger, den fandt nødvendige for at kunne vurdere anmodningen.

3. Ved Rådets beslutning 2007/884/EF af 20. december 2007 om bemyndigelse af Det Forenede Kongerige til fortsat at anvende en foranstaltning, der fraviger artikel 26, stk. 1, litra a), og artikel 168 og 169 i direktiv 2006/112/EF om det fælles merværdiafgiftssystem[4] blev Det Forenede Kongerige bemyndiget til at begrænse en lejers eller leasingtagers fradragsret til 50 % af merværdiafgiften på udgifter til leje eller leasing af en personbil, når denne ikke udelukkende anvendes erhvervsmæssigt. Det Forenede Kongerige fik ligeledes tilladelse til ikke at betragte privat brug af en bil, der er lejet eller leaset af en afgiftspligtig person til erhvervsmæssige formål, som en tjenesteydelse mod vederlag. Forenklingen fritog lejeren eller leasingtageren for at føre kørselsregnskab over privatkørsel foretaget i firmabiler og for at svare afgift på privatkørsel i firmabiler.

4. Ifølge de af Det Forenede Kongerige meddelte oplysninger svarer begrænsningen til 50 % fortsat til de faktiske forhold, når det gælder lejers eller leasingtagers anvendelse af de pågældende køretøjer til erhvervsmæssige og ikkeerhvervsmæssige formål. Det er derfor hensigtsmæssigt, at Det Forenede Kongerige bemyndiges til at anvende foranstaltningen i endnu en begrænset periode, nemlig til den 31. december 2013.

5. Skulle Det Forenede Kongerige ønske en yderligere forlængelse efter 2013, bør det senest den 1. april 2013 forelægge Kommissionen en rapport med en redegørelse for den anvendte procentsats sammen med anmodningen om forlængelse.

6. Den 29. oktober 2004 fremsatte Kommissionen et forslag til rådsdirektiv om ændring af direktiv 77/388/EØF, nu direktiv 2006/112/EF, som omfattede en harmonisering af de kategorier af udgifter, for hvilke der kan gælde undtagelser fra fradragsretten. I henhold til forslaget kan der fastsættes undtagelser fra fradragsretten for motorkøretøjer. Den i afgørelsen fastsatte fravigelse bør udløbe på den dato, hvor et sådant ændringsdirektiv træder i kraft, hvis denne dato ligger før den i afgørelsen fastsatte udløbsdato.

7. Fravigelsen vil ikke få nogen indvirkning på EU's egne indtægter fra merværdiafgiften.

8. Beslutning 2007/884/EF bør derfor ændres —

VEDTAGET DENNE AFGØRELSE:

Artikel 1

I beslutning 2007/884/EF foretages følgende ændringer:

1) Artikel 3 affattes således:

"Artikel 3

Denne afgørelse udløber på dagen for ikrafttrædelsen af EU's regler om, hvilke udgifter i forbindelse med motoriserede vejkøretøjer der ikke giver ret til fuldt fradrag af merværdiafgiften, dog senest den 31. december 2013.

Enhver anmodning om videreførelse af sådanne foranstaltninger ledsages af en rapport, der forelægges Kommissionen senest den 1. april 2013, og som omfatter en redegørelse for den procentvise begrænsning af retten til at fratrække merværdiafgift for leje eller leasing af køretøjer, der ikke udelukkende anvendes erhvervsmæssigt."

Artikel 2

Denne afgørelse anvendes fra den 1. januar 2011.

Artikel 3

Denne beslutning er rettet til Det Forenede Kongerige Storbritannien og Nordirland.

Udfærdiget i Bruxelles, den

På Rådets vegne

Formand

[1] EUT L 346 af 29.12.2007, s. 21.

[2] KOM(2004) 728 endelig (EUT C 24 af 29.1.2005, s. 10).

[3] EUT L 347 af 11.12.2006, s. 1.

[4] EUT L 346 af 29.12.2007, s. 21.